Huda Kattan

Huda Kattan (genys 2 Hedra, 1983) ew artyst tremliw, scrolyer tecter hag aventurer americanek. Hei a fondyas cowethyans tremliw 'Huda Beauty'.

 Bownans a-varr 
Huda a veu genys 2 Hedra, 1983, en Cita Oklahoma, Oklahoma, onan a bajar flogh. E teu hy herens a Irak en kensa. Woja dhe'n teylu remova dhe Cookeville, Tennessi, hag ena dhe Dartmouth, Massachusetts. Huda eth dhe Universita Michigan–Dearborn lebma hwrug gradhya en arhansereth. 

 Resegva 
En 2006, Huda a removas dhe Dubai war-barth ha'y thas drefen ev dhe receva ober avel dyscador ena. Nebes bledhydnyow woja hedna, Huda a removas dhe Los Angeles, lebma studhyas tremliw. Emesk hy fernoryon o benenes meur aga hanow pecara Eva Longoria ha Nicole Richie. En Ebrel 2010, woja cussulyans gen onan a'y wherydh, Huda a dhallathas scrol henwys 'Huda Beauty' gensy ma halja postya dyscansow tremliw ha cussul tecter warnodho. 

En 2013, Huda a fondyas cowethyans tremliw henwys 'Huda Beauty' maga ta. Hy ascorras kensa o kevres a vlew lagas fug gwerthys dre'n shoppys 'Sephora'. Sowena a sewyas woja dhe'n  blew lagas bos gwiskys gen Kim Kardashian.

Cowethyans Huda, selys en Dubai, a dhallathas profya ascorasow tecter erel, ow comprehendya liwvordow liw lagas, minliwyow linyel, pyncelyow linedna min, liwvordow golowboyntya, tremliw fondya ha cudha ha liw lagas linyel. 

Huda dheuth meur-gerys war Instagram, gen moy ages 47 milvil a holyoryon erbydn 2020. Hei ew renkys #1 war an "Rol Rych a Dhelanwesoryon Instagram", ow tendyl $18,000 rag pub post. Descrifys veu Huda avel "Kim Kardashian West a'n erbysieth delanwesor tecter". Dewisys veu avel onan a'n "25 person moyha awedhyansek der an Kesrosweyth" gen an paper-termyn 'Time' en 2017. 

En 2018, Huda a dhallathas kemeres radn en hy hevres gwirvos gwreydhek Facebook Watch henwys Huda Boss, war-barth hy theylu. 

En 2021, Huda a gemeras radn en caskergh rag provia boos ha rei milvil con der hy howethyans tremliw Huda Beauty.

 Cherita ha protestya 
Der hy brand, Huda Beauty, ema dhe Kattan kemerys radn en niver a gaskerghow. En mis Efan 2020, Kattan a leveris dell wre Huda Beauty argevri $500,000 dollar dhe arhas adhyscansel ha ha defens laghel NAACP.

En 2021, Huda Kattan ha Huda Beauty a dhallathas petisyon rag ynia brandow tecter dhe leverel pan vo skeusen po gwydhyow golegys po amendys, rag gweres chanjya savonow tecter media socyal "gwenonek". Ewedh hei a skoodhyas an gemeneth asi-americanek, Médecins Sans Frontières (Medhogyon heb Oryon) ha 100 Million Meals. Kattan a usyas hy media socyal dhe leverel a-dro dhe dhianethyansow yniys en Palestayn. En Me 2021, Kattan ha'y howethyans, Huda Beauty a ros $100,000 dollar rag scoodhya Help India Breathe, aluseneth rag gweres COVID-19 lonchys gen managh kens Jay Shetty ha'y wrek, Radhika Devlukia-Shetty.

 Bownans personel 
Ha hei en scol uhel, Huda a vetyas hy gour, Christopher Goncalo, a dhevedhyans americanek-columbianek. An copel a vovyas dhe Dubai en 2006, demedhi en mis Efan 2009. Aga flogh kensa, Nour Gisele, a dheuth en 2011. Onan a wherydh Huda ew hy hescoweth negys, Mona, hag onan aral, Alya, a wra dyghtya hy media socyal.

Klass:Artydhesow
Klass:Dinethyansow 1983
Klass:Gorcita Oklahoma
Klass:Skriforesow amerikanek